România a împrumutat luni, 11 septembrie, 3,25 miliarde de euro de pe piețele externe, prin două emisiuni de eurobonduri, notează profit.ro.
Guvernul a atras suma prin două emisiuni de obligațiuni pe cinci, respectiv 10 ani. Costurile orientative la care se fac aceste împrumuturi sunt de 5,5% pe an pentru maturitatea de cinci ani. La fel, de 6,47% pe an pentru cea de zece ani.
Banii au fost împrumutați prin cea de a treia vânzare de obligaţiuni pe pieţe externe din acest an şi depăşind ţinta de împrumuturi, în condiţiile în care cel mai probabil va avea nevoie de mai multe fonduri pentru a finanţa un deficit bugetar mai mare, transmite Bloomberg.
Băncile și fondurile de investiții au venit cu 9 miliarde de euro la împrumuturile României. Este a treia ieșire a Ministerului de Finanțe pe piețele externe, după două făcute rapid la început de an. Atunci statul a atras două miliarde de euro și 4 miliarde de dolari.
Guvernul are nevoie de noi surse de finanțare, în contextul în care urmează să aibă loc o rectificare bugetară. Necesarul estimat pentru acest an era stabilit la 160 de miliarde de lei.
Cu toate acestea, în condițiile în care deficitul va fi mai mare decât cel programat va fi nevoie de împrumuturi suplimentare. Dacă noua țintă de deficit va fi 5,5% din PIB, așa cum se vehiculează atunci statul ar mai avea nevoie de încă 17,5 miliarde de lei.